**Téma na animačné stretnutie október 2018**

**IV. Z POHĽADU AKEJ PASTORAČNEJ ČINNOSTI?**

1. **časť**

**Rozlišovanie povolania ako ho navrhuje pápež František**

Verím, že všetko, čo sme si doteraz povedali, ponúka podnety a pastoračné cesty, s ktorými sa musíme konfrontovať. A skutočnosť, že samotný Prípravný dokument pre Synodu biskupov pozýva k pastoračnej činnosti, mi dovoľuje navrhnúť viaceré línie, ktorým treba venovať pozornosť. Samotný text, o ktorý som sa pred chvíľou opieral, pozýva „sústrediť sa na to, čo znamená výzvy pastoračnej starostlivosti a rozlišovania povolania vziať vážne“[[1]](#footnote-1).

Vziať vážne tieto výzvy so saleziánskym pohľadom by sa mohlo tlmočiť do nasledujúcich úvah:

***1.*** Byť si vedomí, že toto je **príhodný čas** a treba pokračovať v kráčaní s chlapcami a dievčatami, s mladými a ich rodinami, s otcami a mamami, ktorí potrebujú a prijímajú, že tieto cesty treba prejsť spoločne, nie v tvrdej osamotenosti, pretože v nej sa nikdy nebudú cítiť v pohode.

Don Vecchi to pred rokmi uviedol vo svojom liste *„Hľa, teraz je milostivý čas“[[2]](#footnote-2).* Pápež František to komentoval v rozličných pasážach svojej apoštolskej exhortácie aj v samotnom Prípravnom dokumente pre Synodu biskupov. Aj mnohí z nás to poznajú z vlastnej výchovno-pastoračnej skúsenosti. Sám som to so silným presvedčením vyjadril v odôvodnení tohto hesla. Don Vecchi písal: „Osobné rozhovory s mladými ukázali, ako naliehavo sa hlási v ich duši myšlienka radikálne nasledovať Krista. Ale často ich nachádza nepripravených na odpoveď a – ako sme to už viackrát povedali – pokiaľ ide o reálne možnosti nájsť priestor podľa vlastných predstáv, v ktorom by venovali tomuto povolaniu celý svoj život, aj neistých.“[[3]](#footnote-3)

***2.*** Pestovať v každej chvíli ***kultúru povolania*,** aj v tých kultúrnych kontextoch, ktoré by sa mohli zdať ťažké. Toto vyjadrenie prvý raz použil pápež Ján Pavol II. v Posolstve na 30. svetový deň modlitieb za duchovné povolania.

Ako vychovávateľky, vychovávatelia a evanjelizátori si zaumieňujeme pomáhať mladým pristupovať k životu, prítomnosti a budúcnosti. A robíme to s hlbokým poznaním seba a s postojom disponovanosti a veľkodušnosti pri počúvaní Božieho hlasu v každom z nich, sprevádzajúc ich na ceste k osobnému a pevnému životnému projektu.

Nevzťahuje sa to iba na niektorých, akoby šlo o nejakú elitu, ale je to pozvanie a volanie od samého Boha pre každú osobu na cestu k jej plnému rozvoju.

Prajeme si, aby mladí objavili *spôsob, ako žiť a snívať svoj život*, v ktorom hodnoty ako nezištnosť a darovanie sa, otvorenosť k druhým a k Bohu dozrejú. Týmto mladým a každej osobe na tej svojej ceste chceme pomôcť objaviť, že život môže byť pochopený ako dar a úloha[[4]](#footnote-4), ktorá ich urobí šťastnými. Chceme im pomôcť objaviť, že pred prevládajúcimi kultúrnymi tendenciami, ktoré šíria posolstvá, kde jedinou dôležitou vecou je vlastné ja, existuje významná alternatíva. Tá spočíva v pochopení života ako daru, podľa životného projektu, ktorý by každý cítil ako „šitý na mieru podľa svojich možností“ a s ktorým by sa – ako odpoveď na zmysel života z Božej perspektívy a z perspektívy iných – cítil šťastný.

Toto chcem pre všetkých mladých, vždy s obrovským rešpektom k ich osobe a s povzbudením k ich slobode v spoločnom kráčaní.

***3.*** Podporovať ***intenzívnu duchovnú klímu,*** *ktorá tvorí veľkú pomoc v osobnom vzťahu s Ježišom.* Moje návštevy piatich kontinentov ma stále hlbšie utvrdzujú v presvedčení, že vo svete sa prevažná časť „našich“ mladých, s ktorými sa každý deň stretáme, javí otvorená, ak jej predstavíme Boha a svedčíme o tom, že prebýva v nás, v našej osobe, a že je ten, v mene ktorého žijeme pre nich.

Úprimne verím, že ak niekedy chýbajú „výsledky“ našej pastoračnej činnosti, môže to byť preto, že my sami nemáme odvahu byť jasní v ponukách. Možno zo strachu, že nás odmietnu, si zvolíme zotrvať na „vlažnej ceste“ a ponúkať návrhy, ktoré nikoho neobťažujú.

Stále viac som presvedčený, že naši mladí na celom svete sú *smädní po duchovnosti, smädní po transcendentne, smädní po Bohu,* hoci niekedy nevedia, ako to vyjadriť a ako nás požiadať o odpoveď. S donom Boscom sa mladí takmer spontánne učili cítiť a žiť to, že Boh ich miluje a že pre každého z nich má projekt šťastia a života v plnosti.

Boží projekt pre každého z jeho synov a dcér sa nezmenil. Vždy zostane taký istý. Táto duchovná klíma je preto potrebná ako nikdy predtým a pestuje sa prostredníctvom osobného vzťahu s Bohom a s bratmi. Živí sa modlitbou zdieľanou s mladými, slávením viery vo sviatostiach. Živí sa počúvaním, v prívetivom tichu Slova, v dialógu a zdieľaní. A živí sa mariánskou úctou, tiež silným pocitom a skúsenosťou lásky k Matke, Márii Pomocnici.

***4.*** Ponúknuť túto možnosť ***všetkým mladým*** a všetkým ľuďom, ktorí o to žiadajú, nikoho nevynímajúc, pretože v každom pôsobí Duch Svätý.

Veríme, že povolanie každej osoby je Božou iniciatívou. „Nie vy ste si vyvolili mňa, ale ja som si vyvolil vás“ (*Jn* 15, 16). A hoci povolanie každého človeka je povolaním a darom, ktorý treba prijať, nik iný ho nemôže vzbudiť alebo dať mu vznik, iba samotný Boh. Ale povolanie musíme sprevádzať prostredníctvom cesty/procesu, ktorou/ktorým sa viera stáva čoraz osobnejšou; je to cesta, na ktorej sa rastie vo vnútornom živote a v stretnutí s Pánom Ježišom.

Povolanie, ktorým sa Ježiš obracia na bohatého mladíka, a mladíkova odpoveď nás vedú k pochopeniu, že na to, aby sme pozitívne odpovedali na výzvu zo strany Boha, nestačí byť nadšenými a čestnými (ľuďmi). Pre odpoveď na toto (po)volanie potrebuje etická a morálna dimenzia osoby v prvom rade dimenziu duchovnú a dimenziu viery.

Ak žijeme túto dimenziu, mladí môžu cítiť toto volanie ako životný projekt a Boží sen o každom z nich, a sprevádzanie ku každému typu cesty povolania sa stane možným: či už pre laický kresťanský život, zasvätený život, služobné kňazstvo, sekulárne zasvätenie…

**5.** Navrhnúť duchovnosť, ktorá uprednostňuje ***zjednocujúce videnie života.*** „Jednota s Bohom“, ktorú sme ako duchovné dedičstvo od dona Bosca dostali, je črta, ktorá by mala byť pre našu saleziánsku spiritualitu prirodzená.

Hovoríme o duchovnosti – v nej sa úzko zjednocuje Boh, nezištný darca, osobné stretnutie s Kristom a sloboda každého človeka pri odpovedi vo viere Ducha (Svätého), ktorý v každom z nás účinkuje.

Don Bosco, veľký učiteľ ducha pre mladých, žil s nimi duchovnosť. V prvom rade bola výchovná a pomáhala prirodzene prežívať cestu k duchovnej zrelosti, pre ktorú sa „Božia prítomnosť stávala takou ,prirodzenou‘ ako dýchanie, spánok alebo premýšľanie. Je to dynamizmus, ktorý sa nevzťahuje len na ,náboženský‘ aspekt, ale ktorý zasahuje celý život“[[5]](#footnote-5).

**Otázky na diskusiu:**

* Ako vytvárať vhodnú duchovnú klímu pre rast najrozličnejších povolaní vo svojom prostredí (laický kresťanský život, manželstvo, zasvätený život, služobné kňazstvo, sekulárne zasvätenie, …)?
* Nikdy sme nemali natoľko zosobnenú teológiu o rodine ako dnes, ale na druhej strane, nikdy neboli ľudské vzťahy natoľko ohrozené. Čo je v našich silách robiť, aby sa nezdalo skoro nemožné zachovať vernosť v manželstve a stály vzťah po celý život?
* ***Ohľadom zjednocujúceho videnia života:***  Vďaka vyspelej technickej civilizácii a komunikačným prostriedkom prvýkrát máme možnosť zažiť univerzálnu súčasnosť všetkého. Avšak táto univerzálna, všeobecná súčasnosť je tiež obrovskou „**nesúčasnosťou**“. Zažívame rozpory medzi bohatými a chudobnými, medzi spoločnosťou technickej kultúry a ostatnými, všetko to vyvoláva stále nové napätia. Ako to môžeme prekonať a ako sa môžeme skutočne stať zjednotenými? Čo je tá niť, ktorá by spájala rozličné vrstvy, názorové prúdy a rôzne vlastné skúsenosti?

http://www.klasterslany.cz/texty/60-pane-dej-mi-tu-vodu

1. PD, III. Pastoračná činnosť. [↑](#footnote-ref-1)
2. J. E. Vecchi, List hlavného predstaveného, *Hľa, teraz je milostivý čas, ACG* 373 (2000); Porov. P. Chávez Villanueva, Heslo hlavného predstaveného 2011, „Poďte a uvidíte“ *(Jn 1, 39)*. [↑](#footnote-ref-2)
3. J. E. Vecchi, *Hľa, teraz je milostivý čas, ACG* 373 (2000), s. 6 / v slovenskom vydaní. [↑](#footnote-ref-3)
4. Porov. P. Chávez Villanueva, Heslo hlavného predstaveného na rok 2011, „Poďte a uvidíte“ *(Jn 1, 39)*, Don Bosco, Bratislava 2011, s 14. [↑](#footnote-ref-4)
5. M. A. García Morcuende, *La educación es cosa de corazones.* PPC, Madrid 2017, s. 109. [↑](#footnote-ref-5)